**אורחות חיים בבית הספר – תשפ"א**

**בית חינוך שש שנתי "בן גוריון " הוא ביתם של 1637 תלמידים ושל - 165 מורים ועובדי מנהלה, המגיעים אליו מכל קצוות העיר פתח תקווה.**

**אנו שואפים להוביל את התלמידים למנהיגות, למצוינות ולהישגים גבוהים בכל תחומי הדעת, להעמיק את החינוך לערכים ולקיים בו מסגרת חיים המכבדת את כל השותפים לתהליך החינוכי.**

**תקנון זה נועד להדגיש את אורחות החיים בבית הספר כדי לאפשר לכל באי בית הספר תחושה טובה ומוגנת, כיאה למוסד חינוכי.**

**בשל מאפייני הגיל השונים בין חטיבת הביניים לחטיבה העליונה יתכנו סייגים המופיעים בתקנון זה.**

**תקנון זה מבוסס על מנכ"ל עה/8(ב) 2015**

1. **הופעה חיצונית**

בית ספר כמוסד חינוכי המכבד את עצמו ואת מבקריו, דורש מהבאים בשעריו להקפיד על  לבוש הולם והופעה מכבדת. בבית הספר נהוגה תלבושת אחידה המחייבת את **כל** תלמידי בית הספר בעת שהותם במתחם ביה"ס ו/או בכל פעילות מטעמו**עד לסיום שנת הלימודים (20/6).**

**נהלים מחייבים לתלבושת אחידה:**

* חולצת התלבושת, עליה מוטבע סמל בית הספר, חייבת לכסות את קו המכנסיים.
* סמל בית הספר יופיע בחזית החולצה מצד שמאל.
* **בתלבושת הקיץ**  המכנסיים יגיעו **לקו הברך.**
* בתלבושת חורף התלמיד ילבש חולצת תלבושת אחידה מתחת למעיל או למיזע (סווטשרט)חלק ללא כל הדפסים.
* יש להגיע בסנדלים או בנעלים סגורות.
* תלבושת חינוך גופני: חולצת ביה"ס, מכנסי ספורט ונעלי ספורט.
1. **התנהגות ותפקוד בזמן שיעור**
* יש להישמע להוראות המורה בכיתה בזמן השיעור ולהקפיד על תפקוד לימודי.
* אין לשוטט בזמן שעור במסדרונות ,אין לפתוח דלת כיתה לומדת.
* יש להתנהג באופן נאות בשיעורים, בהפסקות, בטקסים ובכל פעילות בית ספרית.
* על התלמיד לשמור על **טוהר הבחינות** ולהישמע להנחיות.
* יש לשמור על סביבת לימודים נקייה ומסודרת תוך שמירה על רכוש ביה"ס.
1. **נוכחות תלמידים בבית הספר** ( לפי חוזר  מנכ"ל תשס"ח/8  א')

נוכחות סדירה בשעורים היא תנאי בסיסי להתנהלות תקינה של הלימודים ולהצלחת התלמידים. על התלמידים להשתתף בכל הפעילויות החינוכיות המתקיימות מטעם בית הספר לרבות פעילויות שמתקיימות בשעות אחר הצהרים. תלמיד שיעדר מפעילות חברתית יידרש להגיש עבודה.

תלמיד שלא יגיע לפעילות חברתית, תישקל יציאתו לטיול שנתי/ מסע לפולין/ פעילות סוף שנה, והוא לא יהיה זכאי לקבל תעודת הצטיינות.

**א."שיטת המנות"** נהוגה **בשש שנתי בשכבות ט'- יב'** לפיה ציונו של התלמיד מורכב משני מדדים:

-הישגים אקדמיים - ציוני מבחנים, בחנים, הכנת שעורי בית ועמידה במטלות.

-נוכחות סדירה בשעורים – המורה ימנה את מספר ההיעדרויות הבלתי מוצדקות וישקלל אותן לפי המפתח הר"מ.

לתלמיד יוכרו 15% משעות הלימוד במקצוע  (במכסה זו יכללו ימי המחלה של  התלמיד)  כשעות היעדרות מוצדקות.

טבלה מרכזת לחישוב ציון הנוכחות:

|  |  |
| --- | --- |
| היעדרות על פי אחוז שעות היעדרות | ציון הנוכחות |
| עד 15% (כולל) | 2 |
| מ-16% עד 20% (כולל) | 5- |
| מ-21% עד 25% (כולל) | 7- |
| מ-26% עד 30%  | 9- |
| מ- 30% ומעלה | אין ציון סופי |

בית הספר יכיר בהיעדרויות כמוצדקות במקרים הבאים:

* אישור רפואי משלושה ימים ומעלה.
* היעדרות בשל אבל על קרוב מדרגה ראשונה ( עד שבוע ימים).
* היעדרות בשל שמחה של קרוב מדרגה ראשונה (יום אחד).
* תלמיד שתרם למען הקהילה ובשליחות בית הספר (בתיאום מראש עם רכזת השכבה ועם מחנך/ת הכיתה).
* במקרים של מחלות כרוניות או מחלות ממושכות תדון בקשתו של התלמיד בוועדת חריגים בראשות  רכזת השכבה.
* זימונים ללשכת הגיוס, מבדקים בצה"ל וגיבושים, בתנאי שיוצגו אישורי התייצבות.
* מבחני נהיגה.

**יש להצדיק חיסורים עד שבועיים מיום ההיעדרות. מעבר לתאריך זה לא יתקבלו אישורים.**

 **ב. נוכחות תלמידים בפעילויות**

אחד המאפיינים המרכזיים של בית ספרנו הוא קיום מכלול פעילויות בחינוך החברתי – ייעוצי שהוא חלק בלתי נפרד מתפקידו של בית הספר כגוף מחנך.

התלמיד חייב להשתתף בכל הפעילויות החינוכיות המתקיימות מטעם בית הספר לרבות פעילויות שמתקיימות בשעות אחר הצהרים.

תלמיד שיעדר מפעילות חברתית יידרש להגיש עבודה.

תלמיד שלא יגיע לפעילות חברתית, תישקל יציאתו לטיול שנתי/ פולין/פעילות סוף שנה,
וכן תישקל זכאותו לקבלת תעודת הצטיינות.

**ג.** **איחורים** – יש להגיע בזמן לביה"ס ולכל שיעור. חל איסור על שוטטות בתוך ביה"ס ועל יציאה משטחו ללא אישור.

1. **מוגנות ואקלים בטוח –**

אנו שואפים ליצור סביבה בטוחה ומוגנת לכל באי בית הספר, לפיכך אין בנו סובלנות לאלימות. אנו מגנים כל גילוי של אלימות, מילולית , פיזית או אלימות ברשת האינטרנט. אנו ננהג במלוא חומרת הדין בכל תלמיד שיהיה מעורב באירועי אלימות כלפי תלמידים או כלפי הצוות החינוכי בהתאם להנחיות חוזר מנכ"ל "קידום אקלים בטוח והתמודדות עם אירועי אלימות תשס"ט 2009" .

1. **עישון / שתיית אלכוהול/ משחקי קלפים**

בהתאם לחוקי מדינת ישראל ולפי חוזר מנכ"ל משרד החינוך, אין לעשן ואין לשתות משקאות משכרים בשטח בית הספר או בפעילויות מטעמו. כנגד התלמיד/ה ינקטו צעדים משמעתיים, לרבות הרחקה מלימודים.

משחקי קלפים והימורים אסורים בשטח בית הספר.

1. **שימוש בטכנולוגיה - טלפונים סלולאריים**

חל איסור על שימוש בטלפון סלולארי במהלך השיעורים. לפיכך לתלמיד שישתמש בטלפון סלולארי במהלך השיעור תירשם הערת טלפון נייד. תלמיד שלא ישמע להוראה וימשיך להשתמש בנייד יורחק לשני שיעורים במקצוע.

חל איסור לצלם או להקליט אדם מבלי ידיעתו.

אין לפגוע פגיעה מקוונת באמצעים דיגיטליים כגון: חרם, הפצת תכנים פרטיים, הקלטה ואיום כלפי כל אדם בביה"ס.

ביה"ס לא יישא באחריות לנזק שייגרם למכשיר, לאובדנו או גניבתו או לדברי ערך אחרים בביה"ס ובפעילות מטעם ביה"ס.

 **7 .** **שינויי מערכת**

על כל תלמיד להתעדכן בשינויי המערכת באתר בית הספר ובלוח המודעות האלקטרוני במבואת הכניסה לבית הספר.

 **8**. **נוהל שחרור תלמיד**

 תלמיד לא יוכל לעזוב את שטח בית הספר לפני השעה 12:00. תלמיד המבקש לצאת מבית הספר ימציא אישור מהוריו אותו יציג בפני מחנך/ת  הכיתה או רכזת השכבה. התלמיד יוכל לצאת מבית הספר רק לאחר שיצויד בטופס שחרור רשמי.

בחטיבת הביניים אין לעזוב את בית הספר לפני השעה 12:00 ללא ליווי אדם מבוגר.

**התחום הפדגוגי**

בית חינוך שש שנתי "בן גוריון " שואף להביא את תלמידיו להצלחה ולזכאות לתעודת בגרות מלאה. צוות בית הספר מחויב למטרות אלה  ומשקיע את מירב הכוחות והמשאבים.

אנו מצפים מתלמידינו לנהוג באחריות, ללמוד באופן עקבי ושיטתי, ולעמוד בכל המטלות הלימודיות.

בתחילת כל מחצית יקבל התלמיד מידע כתוב אודות תכנית הלימודים במקצוע ומרכיבי ההערכה. באחריות רכזי המקצועות לעדכן את המידע באתר בית הספר.

1. **מבחנים** –
2. מועד אירועי היבחנות ב-תשפ"א יתפרסם בהמשך.
* חומר הבחינה יימסר לתלמידים לא יאוחר משבוע לפני מועד המבחן.
* מבחן ימשך לפחות שעור אחד.
* במהלך הבחינה אין להעביר חפצים ללא רשות .
* אין להשתמש או להחזיק בטלפון סלולארי בזמן מבחן.
* תלמיד שנחשד באי קיום טוהר הבחינות יקבל התראה וימשיך לכתוב את המבחן עד סופו. פסילתה של הבחינה תישקל רק לאחר דיון בוועדת טוהר הבחינות. **אם יוחלט על פסילת המבחן לא תינתן אפשרות לגשת למועד ב'.**
* מבחנים יוחזרו תוך 3 שבועות מיום כתיבתם. המבחנים יוחזרו מתוקנים לפי מפתח של נקודות והערות מנומקות של המורה. המבחנים יוחזרו באופן אישי לתלמיד. לא יקראו בפני הכיתה את ציוני התלמידים ולא יחזירו אותם  לפי סדר עולה/יורד.
* ערעורים – תלמיד המבקש לערער על ציון בחינתו ייגש לשיחה עם המורה המקצועי. אם הוא אינו שבע רצון מתשובת המורה, יגיש התלמיד ערעור בכתב בטופס המיועד לכך, ובחינתו תיבדק על ידי רכז המקצוע.

**נוהל מבחני מועד ב' -**

* בחינות מועד ב' מיועדות לתלמידים שנעדרו מהבחינה המקורית ולתלמידים המבקשים לשפר ציון.
* חובה על התלמיד/ה להשלים ראשית את הבחינות מהן נעדר/ה.
* תלמיד/ה רשאי/ת להבחן בשלושה מבחנים לכל היותר.
* הרישום לבחינה באחריות התלמיד/ה בטופס מקוון באתר בית הספר (תחת הלשונית "טפסים").
* מועד אחרון לרישום ימסר לתלמידים באתר בית הספר ובלוחות המודעות.
* תלמיד ששיפר את הציון במועד ב'- הציון הגבוה ימיר את הציון הנמוך.
* תלמיד רשאי לא למסור את הבחינה וציונו המקורי ישמר.
* תלמיד שמסר בחינה וקיבל ציון נמוך, הציון הסופי יהיה ממוצע בין שני הציונים.

**ב**. מעבר בין קבוצות לימוד (הקבצות, מקצועות מגמה)- מעבר בקבוצות לימוד יעשה באישור רכז/ת המקצוע ובאישור רכזת השכבה. המעבר יתועד בתיקו האישי של התלמיד.

**ג . הצטיינות בלימודים**

בית הספר שם לו למטרה להוקיר את פועלם של התלמידים, את הישגיהם הלימודיים , ולהעניק תעודות הצטיינות בטקס בסוף שנת הלימודים. בית הספר מעריך את המאמצים המיוחדים של תלמידים שבחרו ללמוד לקראת תעודות בגרות איכותיות.

**הקריטריונים לקבלת תעודת הצטיינות :**

* **תעודת הצטיינות** תוענק לתלמיד/ה שממוצע התעודה המשוקלל בציון השנתי הוא 90-94.
* **תעודת** **הצטיינות יתרה** תוענק לתלמיד/ה שממוצע התעודה בציון השנתי המשוקלל הוא 95-100.
* **התלמיד/ה יקבל תעודת הצטיינות/הצטיינות יתרה אם הצטיין/ה בתכנית להעצמה אישית ומעורבות חברתית – וביצע/ה 60 שעות התנסות אישית בכל שנה לצד הצטיינות קבוצתית .**
* **תעודת** **הצטיינות חברתית** תינתן לתלמיד/ה התורם/ת לחברת התלמידים לפי שיקול דעתו של ביה"ס.
* תלמיד/ה הלומד/ת מתמטיקה והנדסת תוכנה ברמה מוגברת יקבל בונוס.

**להלן המפתח לשקלול** :

|  |  |
| --- | --- |
| רמת הלימוד |  |
| מתמטיקה 5 יח"ל  | תוספת 10 נקודות לציון השנתי במתמטיקה |
| מתמטיקה 4 יח"ל  | תוספת 5 נקודות לציון השנתי במתמטיקה |
| תלמיד הנדסת תכנה  | תוספת 10 נקודות לציון בהנדסת תכנה  |

**כל תעודת הצטיינות כפופה לאישור המועצה הפדגוגית הבית ספרית .**

**אינו/אינה זכאי /זכאית לתעודת הצטיינות:**

* תלמיד/ה שצבר/ה יותר מ- 2 הערות הפרעות במחצית .
* תלמיד/ה שהיה/היתה מעורב/ת באירוע אלימות חריג , והתנהגותו/ה בלתי הולמת.
* תלמיד/ה שנעדר/ה היעדרות בלתי מוצדקת ביותר מ- 15% מהשעורים.
* תלמיד/ה שנעדר/ה מפעילות החינוך החברתי בבית הספר.
* תלמיד שהפר את טוהר הבחינות .

**ד**. **נוהל  עליה לכיתה**- בחטיבה העליונה

המועצה הפדגוגית תתכנס בסוף שנת הלימודים  ותעקוב אחר  הישגיו של התלמיד.

תלמיד שהישגיו נמוכים, יידרש לעמוד  בהשלמת המטלות  הלימודיות (לימודים לקראת בגרות במסגרת המחצית השלישית, בחינות מעבר בתום חופשת הקיץ)  כדי לעלות כיתה. במקרים חריגים יועבר  הטיפול לוועדת היוועצות ברשות המקומית.

**שמירה על אורחות החיים בבית הספר תבטיח לכולנו שהות נעימה בבית הספר,
סביבה בטוחה ומוגנת.**

**כוחו של התקנון יפה אם נשכיל לשמור עליו.**

**הנהלת בית הספר**